次韻沃梅泉見寄併見和鄙韻
作者：方一夔
朝代：宋

paragraphs: 我來沸鳴蟟，坐閲寒蛩響。
有興寄滄洲，逝欲窮浩蕩。
百年如彎弧，落處分寸上。
前塗知幾許，乾坤一漭瀁。
念子住沃洲，屢作扁舟想。
杖屢縱勝游，文字醉清賞。
奇音遇朗鑒，請我黄岡簜。
世氛久昏暗，有縶不能往。
交情浮雲淡，樂意陽春盎。
老鶴鶱孤飛，況子開三網。
離合固其常，豈是比土莽。
我亦屬同流，始末藉虛奬。
永懷芳蘭苕，不肯間誰曩。
詩來森如束，快讀劇爬癢。
吾詩非世好，一派分凡將。
君如領此言，急浪盪飛槳。